**ELŐTERJESZTÉS**

**Szombathely Megyei Jogú Város Közgyűlésének 2021. decemberi ülésére**

**Javaslat a Szombathelyi Képző Központ Nonprofit Kft. AGORA Savaria Kulturális és Médiaközpont Nonprofit Kft.-be történő beolvadásával kapcsolatos döntések meghozatalára**

Szombathely Megyei Jogú Város Önkormányzata kizárólagos tulajdonában áll a Szombathelyi Képző Központ Nonprofit Kft. A társaság egyik legfontosabb tevékenysége, hogy konzorciumi partnerként vesz részt a TOP-6.8.2-15-SH1 – Helyi foglalkoztatási együttműködések a megyei jogú város területén és várostérségében „Gazdaság- és foglalkoztatás-fejlesztés partnerség a Szombathelyi Járás területén” című projektben, amelynek keretében komplex munkaerő-piaci szolgáltatásokat nyújt. A projekt 2022. március 31. napjáig tart.

A társaság működéséhez szükséges forrás egy része a fenti projektekből biztosított, azonban a zavartalan működéshez önkormányzati támogatás biztosítása is szükséges.

Az önkormányzat 2021. évben 10 millió Ft összegű támogatást tudott nyújtani a Kft. számára, amely kevesebb, mint a fele a korábbi évek támogatásának.

A Kft. ügyvezetője 2021. november 10. napján kelt levelében arról tájékoztatott, hogy 2022. évben 35 millió Ft összegű támogatásra lenne szükségük a jelen tevékenységeik és a stabil gazdálkodás folytatásához, anélkül a Kft. gazdálkodása ellehetetlenülne, illetve sérülne a vállalkozás folytatásának elve. Önkormányzatunknak a jelen költségvetési helyzetben nem áll módjában, hogy a kért finanszírozást 2022. évben a társaság számára biztosítsa.

Fentiekre tekintettel a Kft. tevékenységeinek zavartalan folytatása érdekében, az optimális munkaszervezés és költséghatékonysági szempontok figyelembe vételével az alábbiakra teszek javaslatot.

A Polgári Törvénykönyvről szóló 2013. évi V. törvény (a továbbiakban: Ptk.) tartalmazza a gazdasági társaságok egyesülésével kapcsolatos rendelkezéseket. A Ptk. 3:136. §-a lehetővé teszi, hogygazdasági társaság más gazdasági társasággal egyesüljön. A Ptk. 3:44. § (1) bekezdése értelmében a jogi személy más jogi személyekkel összeolvadás vagy beolvadás útján egyesülhet. Összeolvadásnál az összeolvadó jogi személyek megszűnnek, és új jogi személy jön létre általános jogutódlás mellett. Beolvadásnál a beolvadó jogi személy szűnik meg, általános jogutódja az egyesülésben részt vevő másik jogi személy.

A Ptk. 3:44. § (1) bekezdése úgy rendelkezik, hogy ha az egyesülésben részt vevő jogi személyek mindegyike határoz az egyesülés kezdeményezéséről, az ügyvezetéseik kötelesek az átalakulási tervnek megfelelő tartalommal közös egyesülési tervet készíteni, amelynek tartalmaznia kell valamennyi részt vevő jogi személy vagyonmérleg-tervezetét, valamint az egyesüléssel létrejövő jogi személy nyitó vagyonmérleg-tervezetét. A (3) bekezdés rendelkezik arról, hogy az egyesülésben részt vevő jogi személyek az egyesülési terv elfogadásáról külön-külön döntenek. Az egyesülési tervet akkor kell elfogadottnak tekinteni, ha azt az egyesülésben részt vevő valamennyi jogi személy elfogadta.

Fentiekre tekintettel javasolom, hogy az egyesülés a Szombathelyi Képző Központ Nonprofit Kft. AGORA Savaria Kulturális és Médiaközpont Nonprofit Kft.-be történő beolvadásával valósuljon meg. Az AGORA Savaria Nonprofit Kft.-be történő beolvadást többek között az is indokolja, hogy a két társaság által végzett tevékenységek között jelentős átfedés van, a Szombathelyi Képző Központ Nkft. által ellátott feladatok illeszkednek az AGORA Savaria Nkft. profiljába.

Összegezve a fenti rendelkezéseket, a gazdasági társaságok beolvadással történő egyesülése két lépésben valósulhat meg.

A Tisztelt Közgyűlésnek első lépésben arról kell döntenie, hogy elhatározza a gazdasági társaságok beolvadással történő egyesülését 2022. június 30-i fordulónappal, azaz 2022. július 1. napjától, továbbá felkéri a társaságok ügyvezetéseit közös egyesülési terv készítésére, amely tartalmazza a résztvevő gazdasági társaságok vagyonmérleg-tervezeteit, valamint a továbbműködő gazdasági társaság vagyonmérleg-tervezetét 2021. december 31-i fordulónappal.

A Közgyűlés a vagyonmérleg-tervezet elkészítését követően a 2022. márciusi ülésén tárgyalja az egyesülési tervet, illetve a vagyonmérleg-tervezetet, illetve elhatározza a vagyonmérleg 2022. június 30-i fordulónappal történő elkészítését. A vagyonmérleg-tervezet elfogadását, illetve a létesítő okirat aláírását követő nyolc napon belül a társaság köteles erről a Cégközlönyben közlemény közzétételét kezdeményezni, amelyet két egymást követő lapszámban kell közzétenni. Ezt követi a cégbírósági eljárás, illetve a változások átvezetése.

Az egyesülés eredményeként 2022. július 1. napjától a Szombathelyi Képző Központ Nonprofit Kft. az AGORA Savaria Kulturális és Médiaközpont Nonprofit Kft.-be beolvadva, annak általános jogutódjaként működik tovább.

Kérem a Tisztelt Közgyűlést, hogy az előterjesztésben foglaltakat megtárgyalni, és a határozati javaslatot elfogadni szíveskedjék.

**Szombathely, 2021. december 3.**

 **/: Dr. Nemény András :/**

**HATÁROZATI JAVASLAT**

**……../2021. (XII…….) Kgy. számú határozat**

1. Szombathely Megyei Jogú Város Közgyűlése úgy határozott, hogy a Szombathelyi Képző Központ Nonprofit Kft. és az AGORA Savaria Kulturális és Médiaközpont Nonprofit Kft. a Ptk. 3:44. § (1) bekezdése alapján 2022. július 1. napjával egyesüljön olyan módon, hogy Szombathelyi Képző Központ Nonprofit Kft. az AGORA Savaria Kulturális és Médiaközpont Nonprofit Kft.-be beolvad.
2. A Közgyűlés felkéri az egyesülésben részt vevő gazdasági társaságok ügyvezetőit, hogy a Ptk. 3:44. § (2) bekezdésében meghatározott közös egyesülési tervet – amely tartalmazza az egyesülési szerződést, az átvevő gazdasági társaság alapító okirat tervezetét, valamennyi részt vevő (beolvadó és átvevő) jogi személy vagyonmérleg-tervezetét és vagyonleltár-tervezetét 2021. december 31-i fordulónappal, az egyesülés utáni jogi személy nyitó vagyonmérleg-tervezetét és vagyonleltár-tervezetét – a Közgyűlés 2022. márciusi ülésére készítsék el.

**Felelős:** Dr. Nemény András polgármester

 Dr. László Győző alpolgármester

 Horváth Soma alpolgármester

 Dr. Károlyi Ákos jegyző

 (A végrehajtásért:

 Nagyné dr. Gats Andrea, a Jogi és Képviselői Osztály vezetője

 Vinczéné dr. Menyhárt Mária, az Egészségügyi és Közszolgálati Osztály vezetője

 Horváth Zoltán, az AGORA Savaria Kulturális és Médiaközpont Nonprofit Kft. ügyvezetője

 Bálint András, a Szombathelyi Képző Központ Nonprofit Kft. ügyvezetője)

**Határidő:** 1. pont: azonnal

2. pont: 2022. márciusi Közgyűlés